Geliefde pastoor dood gevindMartin Beneke. Foto: Facebook ŉ Geliefde pastoor van Johannesburg is Maandagaand dood aangetref nadat hy die oggend by die polisie as vermis aangemeld is. Martin Beneke (45), stigter en senior pastoor van die Life in Christ Network in Roodepoort, het Maandagoggend vermis geraak nadat hy ŉ geleentheid by sy matriekdogter se skool in Parktown bygewoon het. Karel Beneke, Martin se pa, het Dinsdag aan Maroela Media gesê Martin het sy broer, Hein, Maandagoggend laat weet dat hy hom ŉ bietjie later sou sien as wat hulle afgespreek het, aangesien hy ŉ bietjie langer by die skoolgeleentheid wou bly. Later het Martin se vrou, Michelle, vir Hein gebel om te vra of hy Martin gesien het. Kort daarna het Martin se dogter, Carla, ook geskakel om te vra waar Martin is. “Kort daarna het ons ŉ WhatsApp-boodskap van Martin se selfoon gekry. Hy het in die boodskap gesê hy is gekaap en ons moet sy selfoonsein naspoor,” het Karel gesê. Hy het gesê die familie het onmiddellik die polisie in kennis gestel en ŉ vermistepersoonsaak is geopen. Hulle het daarna onmiddellik na Martin begin soek. “Ons kon vasstel dat sy voertuig deur ŉ e-tolhek tussen 14de Laan en Malibongwe-rylaan gegaan het. Kort daarna het ons sy selfoon se sein in Cosmo City opgetel. Ons het dadelik gery na die plek waar die selfoonsein nagespoor is, maar ons het niks daar gevind nie.” Karel het gesê hulle is later, toe dit al begin donker word, vir ŉ tweede keer na ŉ oop veld in Cosmo City waar Karel se selfoonsein nagespoor is, maar weer kon hulle niks vind nie. Kort daarna het hulle ŉ oproep van ŉ polisiebeampte gekry wat hulle ingelig het dat Martin se voertuig en sy liggaam op ŉ plaas in die Magaliesburg-omgewing gevind is. “Dit blyk dat Martin vroeër die dag gekaap is en op die agtersitplek van sy voertuig vasgemaak is. Ons vermoed hy was daar in staat om vir ons ŉ boodskap te stuur,” het Karel gesê. “Die kapers wou vermoedelik geld by hom gehad het en toe hy dit nie vir hulle kon gee nie het hulle nou maar seker besluit hulle het genoeg van hom gehad. Hulle het hom toe uitgeneem op ŉ grondpad tussen Magaliesburg en Carletonville.” Karel het gesê ŉ vrou wat op ŉ plaas in dié gebied woon het glo die middag Martin se voertuig opgemerk toe dit verby haar gery het met twee wit persone voor in die voertuig. Die vrou het glo haar kinders op ŉ nabygeleë plaas gaan oplaai toe haar buurvrou haar gebel het om haar in kennis te stel dat iets op haar plaas brand. Die vrou het huis toe gejaag en daar op Martin se brandende voertuig afgekom. Volgens Karel is Martin se liggaam langs die voertuig gevind met sy hande op sy bors vasgebind. Sy liggaam was erg verkool en die voertuig was totaal deur die vlamme verwoes. Martin se liggaam is Dinsdag na Roodepoort geneem waar sy familie hom uitgeken het. Sers. Mpho More, woordvoerder van die polisie, het aan Maroela Media bevestig ŉ saak van moord word ondersoek. Niemand is nog in hegtenis geneem nie. Intussen is talle boodskappe op sosiale media gedeel waarin mense hul skok en hartseer oor Martin se dood uitspreek. Martin was tien jaar lank ŉ pastoor by die AGS voordat hy die afgelope twee jaar ŉ pastoor by Life in Christ Network was. “Ek dink [die boodskappe op] Facebook vertel jou die hele storie van wie Martin was,” het Karel gesê. “Hy was baie gewild en mense het hom verskriklik geniet. Hy was ŉ ernstige mens wat steeds ŉ sprankelende humorsin gehad. Met groot respek gesê, sy kollegas wat my vandag gebel het, het soos kinders gehuil. Hy was baie geliefd,” het Karel gesê. Martin word oorleef deur sy ouers, Karel en Elaine, sy vrou, Michelle, sy broer, Hein, sy susters, Elaine en Barbara, en sy twee dogters, Carla en Chenique.